Μια ιστορία γραφειοκρατικής τρέλας, αλλά από εκείνες που μπορεί να σε στείλουν… στον άλλο κόσμο, εκτυλίχθηκε στο Ηράκλειο της Κρήτης. Στον ρόλο του θύματος τα παιδιά ενός 75χρονου ο οποίος πάσχει από σκλήρυνση κατά πλάκας και είναι κατάκοιτος.

Όταν πήγαν να πάρουν φορολογική ενημερότητα για τον πατέρα τους διαπίστωσαν πως το ΑΦΜ του έχει μπλοκαριστεί λόγω οφειλής στην ΔΟΥ Ηρακλείου.

«Ξέραμε πως ο πατέρας μας είχε ένα αρρύθμιστο χρέος από παλαιότερη εποχή, γύρω στα 8.000 ευρώ και φανταστήκαμε πως αυτό ήταν που δημιουργούσε το πρόβλημα» λέει στο ekriti ο Χρήστος Βέργης, γιος του 75χρονου.

Όταν αναζήτησε στα αρχεία της εφορίας το ακριβές ύψος της οφειλής του πατέρα του, διαπίστωσε έκπληκτος πως το οφειλόμενο ποσό άγγιζε τα… 3 δισεκατομμύρια ευρώ! Για την ακρίβεια 2.934.702.861,33 ευρώ.

Αν και οι υπάλληλοι της εφορίας επιβεβαίωσαν πολύ γρήγορα πως πρόκειται για λάθος, η περιπέτεια της οικογένειας δεν σταμάτησε εκεί. Τα μέλη της οικογένειας, επί τουλάχιστον πέντε μήνες δεν μπορούν να πάρουν την φορολογική ενημερότητα για τον πατέρα τους καθώς όπως τους ενημέρωσαν, δεν αρκούσε μόνο η διαπίστωση του λογιστικού λάθους. Θα έπρεπε όλες οι φορολογικές υπηρεσίες της χώρας να διαπιστώσουν όντως ότι πρόκειται περί λάθους, ότι δεν έχουν εκκρεμότητα με τον συγκεκριμένο φορολογούμενο και να εκδώσουν σχετική βεβαίωση περί μη οφειλής.

Πως προέκυψε το λάθος

Σύμφωνα με πληροφορίες, το λάθος προέκυψε από την αυτόματη εισαγωγή ψηφίων στα κενά κελιά της ηλεκτρονικής φόρμας οφειλών, ειδικά για τους παλαιούς φορολογούμενους. Συνηθιζόταν σε εγγραφές που ήταν κενές, το σύστημα να βάζει από μόνο του… εννιάρια, μας λέει άνθρωπος που ξέρει επί χρόνια τη λειτουργία των τερματικών της εφορίας.

Προφανώς και στο κελί του οφειλόμενου ποσού υπήρχε ομοίως μια σειρά από εννιάρια. Με την εφαρμογή όμως του taxis και την αλλαγή από δραχμές σε ευρώ, πιθανώς από αβλεψία κάποιου υπαλλήλου τα εννιάρια αυτά θεωρήθηκαν ως πραγματική οφειλή η οποία κατόπιν μετατράπηκε σε ευρώ.

Επί του ποσού που προέκυψε άρχισαν να λογίζονται τόκοι και προσαυξήσεις (πιθανότατα από την 1/1/1900) οπότε φτάσαμε στο εξωφρενικό ποσό των τριών δις. Αν και η ιστορία έχει τραγελαφική διάσταση, τα παιδιά του φορολογούμενου τονίζουν πως ενδεχομένως και άλλοι πολίτες να αντιμετωπίζουν παρόμοιες καταστάσεις και καλό είναι οι υπηρεσίες του κράτους να ανταποκρίνονται γρηγορότερα για να μην υπάρχει όλη αυτή η ταλαιπωρία.